නොදැනුවත්කම හෝ අකමැත්ත මත හෝ ප්‍රදර්ශනය කිරීමේ අදහසකින් තොරව අසභ්‍ය වෙබ් අඩවිවල පෙනී සිටි තැනැත්තන්ගේ රහස්‍යභාවය රකිමින් ඔවුන් එම තත්ත්වයට පත් කළ පුද්ගලයන්ට එරෙහිව නීති මගින් කටයුතු කරන බව ළමා හා කාන්තා කාර්යාංශය කොළඹ කොටුව මහේස්ත්‍රාත් ලංකා ජයරත්න මෙනෙවියට ඊයේ (25) දැන්වීය.එම තැනැත්තන්ගේ ඡායාරූප ප්‍රසිද්ධියට පත් නොකරන බවද ළමා හා කාන්තා කාර්යාංශය පවසයි.අසභ්‍ය වෙබ් අඩවිවල පෙනී සිටින්නන්ගේ ඡායාරූප ප්‍රසිද්ධියට පත්කිරීමට පෙර අවශ්‍ය අයට එම ඡායාරූප පැමිණ පරීක්‍ෂා කිරීම සඳහා ළමා හා කාන්තා කාර්යාංශ මූලස්ථානයේ හා ගාල්ල, මහනුවර, මීගමුව, මාතර, රත්නපුර, අනුරාධපුර සහ අම්පාර යන කොට්ඨාස කාර්යාලවල රහස්‍ය ලෙස තැබීමට කටයුතු කැර ඇති බවත් ළමා හා කාන්තා කාර්යාංශය පවසයි.අසභ්‍ය වෙබ් අඩවිවල පෙනී සිටි තැනැත්තන්ගේ ඡායාරූප අධිකරණ අවසරය මත පුවත්පත්වල පලකිරීමෙන් පසු කාන්තාවන් තිදෙනෙක් හා පිරිමින් දෙදෙනෙක් ළමා හා කාන්තා කාර්යාංශය වෙත ඉදිරිපත් වූ බවත්, පුද්ගලයන් නවදෙනෙක් සම්බන්ධව නිර්නාමික තොරතුරු ලැබී ඇති බවත් ළමා හා කාන්තා කාර්යාංශය ඊයේ (25) මහේස්ත්‍රාත්වරියට දැන්වීය.අසභ්‍ය වෙබ් අඩවි නිපදවා අන්තර්ජාලයට මුදාහැර මුදල් උපයන්නන් සම්බන්ධයෙන් වැඩිදුරටත් පරීක්‍ෂණ සිදුකරන බවද, ළමා හා කාන්තා කාර්යාංශය පවසයි.